Lesse Te Leer By Franklin Graham: Verskoning En Skadevergoeding Van $150 000 Ontvang - Joy! Digital
Lesse Te Leer By Franklin Graham: Verskoning En Skadevergoeding Van $150 000 Ontvang
Die Billy Graham Evangelistic Association (BGEA) het 'n openbare verskoning en finansiële vergoeding vanuit Brittanje ontvang. Die rede hiervoor is die onregmatige verwydering van veldtogplakkate vir sy Festival of Hope.
"Dit is 'n belangrike oomblik vir geloofsvryheid in Brittanje," het die voorsitter van BGEA, Franklin Graham gesê.
Die stadsraad van Blackpool, wat verantwoordelik is vir die verwydering van die plakkate, het aanvaar dat die plakkate nie op sigself aanstoot gegee het nie.
"Ons het nie voldoende daarmee rekening gehou dat die verwydering van die plakkate ander mense kan kwets en dat ons daarmee aanvoer dat bepaalde stemme nie gehoor moet word nie. Ons vra opreg om verskoning vir die ongerief en teleurstelling wat ons die medewerkers van hierdie geleentheid veroorsaak het. Ons het uit hierdie ervaring geleer. Ons bly verbind tot die Blackpool-gemeenskap om gelykheid en gehalte diens aan almal te bied," 'het Lynn Williams van die stadsraad gesê.
Die beleid is volgens die direksie aangepas op grond van onlangse verwikkelinge sodat so iets nie in die toekoms sal plaasvind nie. Die finansiële skikking het $ 115 700 (R1 686 460) hofkoste en $ 34 400 (R501 412) skadevergoeding beloop.
Graham het in 'n verklaring gesê: "Dank die Here vir die finansiële uitkoms van hierdie saak en die betekenis wat dit nog jare vir Britse Christene en kerke sal hê," berig die Christian Post.
Graham het vroeër 'n lokaal in Glasgow en nog twee ander in Sheffield en Wallis gedagvaar en tot verantwoording geroep vir die kansellasie van die toer weens druk vanuit die LGBTQ-gemeenskappe.